পাহাড়ে উঠতে মেঘের দল এসে ভিজিয়ে দিয়ে যাচ্ছে, পথের দুপাশের ঘন বন। কোথাও কোনো বসতি চোখে পড়ছে না। মেঘ–বৃষ্টি–রৌদ্দুর পেরিয়ে পাংখোয়া পল্লীতে পৌঁছতে দিন প্রায় শেষ হয়ে গেল। পাড়ার সীমানায় ঢুকতেই লাল–সবুজের পতাকা স্বাগত জানাল। সমতল ভূমি থেকে এত উপরে এই বুনো পরিবেশে ঘেরা পাহাড়ের চূড়োয় একটি স্কুলে উড়ছে দেশের পতাকা। পাংখোয়া ছেলে–মেয়েরা এই স্কুলের শিক্ষার্থী, ৪৫জন পাংখোয়া ছাত্র–ছাত্রী এই স্কুলে। পাড়াটিতে শুধুমাত্র পাংখোয়া আদিবাসীদের বসবাস। যেন ছবির মতো সুন্দর।